TWZ วิ่ง 8% หลังร่วมมือ TKN จัดหาวัตถุดิบ-พัฒนาสูตรอาหารผสมกัญชงกัญชา
TWZ วิ่ง 8% หลังร่วมมือ TKN จัดหาวัตถุดิบ-พัฒนาสูตรอาหารผสมกัญชงกัญชา ล่าสุดอยู่ที่ 0.13 บาท บวก 0.01 บาท หรือ 8.33% ด้วยมูลค่าซื้อขาย 250.80 ล้านบาท
TWZ วิ่ง 8% หลังร่วมมือ TKN จัดหาวัตถุดิบ-พัฒนาสูตรอาหารผสมกัญชงกัญชา ล่าสุดอยู่ที่ 0.13 บาท บวก 0.01 บาท หรือ 8.33% ด้วยมูลค่าซื้อขาย 250.80 ล้านบาท
30 เม.ย. 2564

ผู้สื่อข่าวรายงานว่า ราคาหุ้น บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ ล่าสุด ณ เวลา 14.49 น. อยู่ที่ 0.13 บาท บวก 0.01 บาท หรือ 8.33% สูงสุดที่ 0.15 บาท ต่ำสุดที่ 0.13 บาท ด้วยมูลค่าซื้อขาย 250.80 ล้านบาท

โดย นายพุทธชาติ รังคสิริ ประธานกรรมการ TWZ เปิดเผยว่า หลังจาก TWZ ได้ร่วมกับวิสาหกิจชุมชนกลุ่มรักจังฟาร์มวังน้ำเขียว จัดตั้งบริษัท กัญช์ยารักษ์ จำกัด   โดย TWZ จะเข้าถือหุ้นในบริษัทดังกล่าวในสัดส่วน 51% เพื่อดำเนินการผลิตและจำหน่ายผลิตภัณฑ์ที่เกี่ยวข้องกับกัญชงและกัญชาของรักจังฟาร์มวังน้ำเขียว ซึ่งปัจจุบันมีผลผลิตและต้นกัญชาที่ปลูกอยู่ในส่วนของโรงพยาบาลเจ้าพระยาอภัยภูเบศร จำนวน 1,890 ต้น และส่วนขององค์การเภสัชกรรม รอการปลูกภายในไตรมาสที่ 2 อีกประมาณ 1,200-2,000 ต้น
ล่าสุด บริษัทฯ ได้เจรจาและลงนามบันทึกข้อตกลงความร่วมมือในการพัฒนาผลิตภัณฑ์กับบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ในการเป็นผู้จัดหาและจัดจำหน่ายวัตถุดิบกัญชงและหรือกัญชาให้กับ TKN และ TKN จะทำหน้าที่เป็นผู้ผลิตและจัดหาช่องทางการจำหน่ายผลิตภัณฑ์ตามที่ได้รับความเห็นชอบร่วมกัน
ทั้งนี้ TWZ และ TKN ได้บรรลุข้อตกลงร่วมกันในการดำเนินการพัฒนาสูตร ผลิตและจำหน่ายสินค้าประเภทอาหารหรือประเภทอื่นๆ ตามที่ตกลงร่วมกัน ซึ่งจะมีส่วนผสมของพืชกัญชงและหรือกัญชา โดยบันทึกข้อตกลงความร่วมมือดังกล่าวจะอยู่ภายใต้เงื่อนไขสัญญาที่เกี่ยวกับความร่วมมือในการพัฒนาผลิตภัณฑ์ ซึ่งจะพิจารณาและเจรจาในเงื่อนไขต่างๆ และอาจจะลงนามในสัญญาเพิ่มเติมต่อไป
ดังนั้น ในขณะนี้จึงถือเป็นเฟสแรกของความร่วมมือ และ TKN ถือเป็นพันธมิตรรายแรกของ TWZ นับตั้งแต่บริษัทฯ ประกาศเดินหน้าขยายไปสู่ธุรกิจกัญชงและกัญชา ตามที่ได้แสดงเจตนารมณ์ในการประกาศหาพันธมิตรในธุรกิจต่างๆ ไว้ก่อนหน้านี้ โดยหลังจากนี้ TWZ จะเดินหน้าเจรจากับกิจการอื่นๆ ที่เกี่ยวกับการจำหน่ายผลิตภัณฑ์ให้กับผู้บริโภคในกลุ่มต่างๆ หรือที่เรียกว่า กลุ่มปลายน้ำ ไม่ว่าจะเป็นกลุ่มเครื่องดื่ม กลุ่มอาหารกลุ่มสแน็ค กลุ่มสุขภาพและความงาม
“เรามั่นใจว่า ความร่วมมือกับ TKN ในครั้งนี้จะประสบความสำเร็จด้วยดี เพราะ TKN เป็นผู้ผลิตอาหารในกลุ่มสแน็คชั้นนำที่ประสบความสำเร็จและได้รับความนิยมสูงมาก ขณะที่ TWZ และกลุ่มวิสาหกิจรักจังฟาร์ม มีความพร้อมเรื่องวัตถุดิบ โดยเฉพาะการที่ บริษัท กัญช์ยารักษ์ ได้รับสิทธิแต่เพียงผู้เดียว (Exclusivity) ในการได้สิทธิหรือสัมปทานในการซื้อวัตถุดิบที่ผลิตได้จากฟาร์ม  รวมถึงผลผลิตที่จะผลิตได้ในอนาคต ในราคาส่วนลดไม่น้อยกว่า 20% ของราคาตลาด ทำให้เรามีความได้เปรียบทั้งปริมาณและราคาวัตถุดิบ ความร่วมมือในครั้งนี้จึงถือเป็นจุดเริ่มต้นในการต่อยอดธุรกิจใหม่ของ TWZ  ได้อย่างมีประสิทธิภาพ” นายพุทธชาติกล่าว